Ramaphosa: ‘Ons sal energiekrisis oorkom’Pres. Cyril Ramaphosa. Foto: PresidencyZA/Twitter Pres. Cyril Ramaphosa het Donderdag op ŉ Menseregtedagbyeenkoms in Sharpeville in die Vaaldriehoek gesê die land sal die energiekrisis oorkom. Ramaphosa het gesê elektrisiteit is ook ŉ mensereg. “Energie, soos behuising, water en gesondheidsorg, is ŉ menseregtekwessie. Dit word dalk nie in die Handves van Menseregte genoem nie maar dit is fundamenteel tot die waardigheid, veiligheid, gesondheid en welstand van ons mense.” Volgens die president kan niemand ontken dat die regering al merkwaardige vordering gemaak het om mense toegang tot elektrisiteit te gee nie. “In 1994 het net 36% van die bevolking toegang tot elektrisiteit gehad. Vandag het agt uit 10 Suid-Afrikaners elektrisiteit in hul huise.” Ramaphosa het egter toegegee dat die land tans ŉ erge energiekrisis in die gesig staar en dat dit ŉ diepgaande impak op die land se mense en die ekonomie het. “Een van ons dringendste prioriteite is om betroubare kragtoevoer te herstel en te verseker dat ons ŉ volhoubare model vir bekostigbare energie in die toekoms het.” Die land het al voorheen probleme die hoof gebied en sal “weer seëvier” deur saam te werk, het Ramaphosa gesê. “Ons sal die elektrisiteitskrisis oorkom net soos ons werkloosheid, armoede, misdaad en korrupsie sal oorkom.” Hy het ook gesê die land sal die energiekrisis oorkom soos wat dit apartheid oorkom het.